Document ID: 32011R0019

NARIADENIE KOMISIE (EÚ) č. 19/2011
z 11. januára 2011
týkajúce sa požiadaviek na typové schválenie povinného štítku výrobcu a identifikačného čísla motorových vozidiel a ich prípojných vozidiel, ktorým sa vykonáva nariadenie Európskeho parlamentu a Rady (ES) č. 661/2009 o požiadavkách na typové schválenie motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá z hľadiska všeobecnej bezpečnosti
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá (1), a najmä na jeho článok 14 ods. 1 písm. a),
keďže:
(1)
Nariadenie (ES) č. 661/2009 je samostatným nariadením na účely typového schvaľovania podľa smernice Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (2).
(2)
Nriadením (ES) č. 661/2009 sa zrušuje smernica Rady 76/114/EHS z 18. decembra 1975 o aproximácii právnych predpisov členských štátov o povinných štítkoch a nápisoch pre motorové vozidlá a ich prípojné vozidlá a ich umiestnení a spôsobe ich pripevnenia (3). Požiadavky stanovené v uvedenej smernici by sa mali preniesť do tohto nariadenia a kde je to potrebné, mali by sa zmeniť a doplniť tak, aby sa prispôsobili rozvoju vedecko-technických poznatkov.
(3)
Nariadením (ES) č. 661/2009 sa stanovujú základné ustanovenia o požiadavkách na typové schválenie vozidiel, pokiaľ ide o metódy identifikácie vozidla. Preto je takisto nevyhnutné stanoviť osobitné postupy, skúšky a požiadavky na takéto typové schválenie.
(4)
Keďže neexistujú zosúladené právne predpisy týkajúce sa maximálnej prípustnej celkovej hmotnosti ani maximálnych prípustných hmotností na nápravu alebo skupinu náprav ťažkých úžitkových vozidiel, smernicou Európskeho parlamentu a Rady 97/27/ES z 22. júla 1997, týkajúcou sa hmotností a rozmerov určitých kategórií motorových a ich prípojných vozidiel, ktorou sa mení a dopĺňa smernica 70/156/EHS (4), sa pre ťažké úžitkové vozidlá stanovujú podmienky určovania maximálnych prípustných evidenčných/prevádzkových hmotností na účely zápisu do evidencie, uvedenia do prevádzky alebo použitia na území členského štátu. Je preto vhodné uviesť údaje o maximálnych prípustných evidenčných/prevádzkových hmotnostiach do vzoru povinného štítku výrobcu. Z dôvodu bezpečnosti premávky je tiež vhodné uviesť údaj o maximálnej prípustnej hmotnosti na skupinu náprav.
(5)
Opatrenia ustanovené v tomto nariadení sú v súlade so stanoviskom Technického výboru - motorové vozidlá,
PRIJALA TOTO NARIADENIE:
Článok 1
Rozsah pôsobnosti
Tento predpis sa vzťahuje na úplné a neúplné vozidlá kategórií M, N a O.
Článok 2
Vymedzenie pojmov
Na účely tohto nariadenia:
1.
„povinný štítok výrobcu“ je štítok alebo označenie, pripevnený alebo pripevnené výrobcom na vozidlo, kde sú uvedené hlavné technické charakteristiky potrebné na identifikáciu vozidla a ktorý alebo ktoré poskytuje príslušným orgánom konkrétne informácie týkajúce sa prípustných maximálnych celkových hmotností;
2.
„identifikačné číslo vozidla“ (VIN) je alfanumerický kód, ktorý vozidlu priradil jeho výrobca s cieľom zabezpečiť náležitú identifikáciu každého vozidla;
3.
„typ vozidla“ je skupina vozidiel, definovaná v časti B prílohy II k smernici 2007/46/ES.
Článok 3
Ustanovenia pre typové schválenie ES typu vozidla, pokiaľ ide o povinný štítok výrobcu a identifikačné číslo vozidla
1. Výrobca alebo jeho zástupca predkladá orgánu typového schvaľovania žiadosť o typové schválenie ES typu vozidla, pokiaľ ide o usporiadanie a umiestnenie povinného štítku výrobcu a zloženie a umiestnenie identifikačného čísla vozidla.
2. Žiadosť sa vyhotovuje v súlade so vzorovým informačným dokumentom uvedeným v časti A prílohy III.
3. Ak to schvaľovací orgán alebo technická služba považuje za nevyhnutné, výrobca musí na účely kontroly poskytnúť vozidlo, ktoré reprezentuje typ, ktorý sa má schváliť.
4. Ak sú príslušné požiadavky stanovené v prílohách I a II k tomuto nariadeniu splnené, schvaľovací orgán udelí typové schválenie v súlade so systémom číslovania stanoveným v prílohe VII k smernici 2007/46/ES.
Členský štát nesmie prideliť to isté číslo inému typu vozidla.
5. Na účely odseku 4 orgán typového schválenia vystaví osvedčenie o typovom schválení ES vyhotovené v súlade so vzorom uvedeným v časti B prílohy III.
Článok 4
Platnosť a rozšírenie typových schválení ES udelených podľa smernice 76/114/EHS
Vnútroštátne orgány povoľujú predaj a uvedenie do prevádzky vozidiel, ktoré boli typovo schválené pred dátumom uvedeným v článku 13 ods. 2 nariadenia (ES) č. 661/2009, a naďalej pokračujú v rozširovaní schválení udelených podľa podmienok smernice 76/114/EHS.
Článok 5
Nadobudnutie účinnosti
Toto nariadenie nadobúda účinnosť 1. februára 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. januára 2011

Labels: 7
8